Oʻzbekiston Bolalar sportini rivojlantirish jamgʻarmasini tuzish toʻgʻrisida
(decree, 2019-08-27)

Mamlakatda amalga oshirilayotgan kadrlar tayyorlash davlat dasturiga muvofiq hamda oʻsib kelayotgan yosh avlodning jismoniy va maʼnaviy salomatligini shakllantirishning, sogʻlom turmush tarziga intilish va sportga mehr-muhabbatni singdirishning gʻoyat muhim sharti sifatida bolalar ommaviy sportini rivojlantirishni taʼminlash maqsadida: 1. Yoshlarning “Kamolot” ijtimoiy harakati, “Sogʻlom avlod uchun” xalqaro jamgʻarmasi, nohukumat jamoat tashkilotlari, Oʻzbekiston Respublikasi Xalq taʼlimi vazirligi, Oliy va oʻrta maxsus taʼlim vazirligi, sogʻliqni saqlash vazirligi, Davlat jismoniy tarbiya va sport qoʻmitasining Oʻzbekiston Bolalar sportini rivojlantirish jamgʻarmasini tuzish toʻgʻrisidagi takliflari qabul qilinsin. Belgilab qoʻyilsinki, Oʻzbekiston Bolalar sportini rivojlantirish jamgʻarmasi barcha, shu jumladan xorijiy tashkilotlar, uyushmalar, kompaniya va firmalarning, yuridik hamda jismoniy shaxslarning ishtirok etishlari uchun ochiq boʻlgan xalqaro nohukumat jamoat tashkiloti hisoblanadi. 2. Quyidagilar Jamgʻarmaning asosiy vazifalari etib belgilansin: bolalar jismoniy tarbiya va sportini rivojlantirish borasida davlat siyosatini ishlab chiqish va amalga oshirishga, bolalar sportini aniq maqsad yoʻlida va barqaror avj oldirishga koʻmaklashish; bolalarda sportga mehr uygʻotish, oʻsib kelayotgan yosh avlod ongida sport bilan shugʻullanish, sogʻlom turmush tarziga amal qilish, maʼnaviy va jismoniy kamolga intilish, ularni salbiy taʼsirdan himoya qilish hamda zararli odatlardan xalos etish, bolalarni barqaror feʼl-atvorli, Vataniga mehr-muhabbat va oʻz mamlakati uchun gʻurur-iftixor ruhida tarbiyalash borasidagi chora-tadbirlar kompleksini amalga oshirish; birinchi navbatda qishloq joylarda bolalar jismoniy tarbiya va sportining moddiy bazasini shakllantirish, aholi manzilgohlarida zamonaviy bolalar sport komplekslari tarmogʻini barpo etish, ularni zamonaviy sport uskunalari hamda anjomlari bilan jihozlash, ulardan samarali foydalanishni taʼminlashga koʻmaklashish boʻyicha zarur moliyaviy va moddiy mablagʻlarni jamlash; bolalarning jismoniy va ruhiy jihatdan uygʻun kamol topishini taʼminlashni nazarda tutgan holda tibbiyot muassasalari va tashkilotlari bilan oʻzaro yaqin hamkorlikni taʼminlash; hudud aholisining zichligini, sport mashgʻulotiga jalb etiladigan bolalar soni, jinsi va yoshini eʼtiborga oladigan bolalar sport maydonchalari va komplekslarining ilmiy asoslangan namunaviy loyihalarini ishlab chiqishga koʻmaklashish; bolalarni jismoniy va maʼnaviy tarbiyalashning zamonaviy shakl va uslublarini, jinsi va yoshiga qarab bolalarga sport koʻnikmalarini singdirishning, sport sohasida iqtidorli bolalarni ixtisoslashtirilgan sport maktablari va markazlaridagi mashgʻulotlarga tanlab olishning ilmiy asoslangan tizimlarini ishlab chiqishni tashkil etish hamda ularni tadbiq qilishga koʻmaklashish; bolalarni jismoniy tarbiyalashning ilmiy asoslangan zamonaviy tizimlari, shakl va uslublarini joriy etish, bolalar sporti boʻyicha ustozlar va pedagog kadrlarni mamlakatning yetakchi ilmiy hamda taʼlim markazlarida va chet ellarda tayyorlash, qayta tayyorlash hamda ularning malakasini oshirish borasida respublika Milliy olimpiya qoʻmitasi, sport federatsiyalari, klub va tashkilotlari bilan oʻzaro faol hamkorlik qilish; bolalar ommaviy sportini rivojlantirish, istiqomat joylarida texnikaviy jihozlangan, zamonaviy bolalar sport komplekslarini barpo etish ahamiyatini keng targʻib qilishni tashkil etish va amalga oshirish, ushbu vazifalarni roʻyobga chiqarishga jamoatchilikni, fuqarolarning oʻzini oʻzi boshqarish organlarini, kichik biznes, xususiy tadbirkorlik vakillarini, korxona va tashkilotlarni, shu jumladan xalqaro tashkilotlarni faol jalb etish; mamlakatimiz hamda chet el investitsiyalarini, homiylik mablagʻlari va grantlarni bolalar-oʻsmirlar jismoniy tarbiya va sporti sohasiga keng koʻlamda jalb etish borasidagi ishlarni tashkil qilish. 4. Quyidagilar Bolalar sportini rivojlantirish jamgʻarmasi mablagʻlarining asosiy manbalari etib belgilansin: davlat budjeti mablagʻlari; Jamgʻarma muassislarining pul badallari; Milliy olimpiya qoʻmitasi, sport federatsiyalari, tashkilot va klublarining pul mablagʻlari; xorijiy mamlakatlar, xalqaro tashkilotlar hamda moliyaviy institutlarning grantlari va ular tomonidan beriladigan begʻaraz yordam; xoʻjalik yurituvchi subyektlar, kichik biznes, xususiy tadbirkorlar, Oʻzbekiston Respublikasining rezidentlari ham, norezidentlari ham boʻlmish yuridik va jismoniy shaxslarning budjetdan tashqari jamgʻarmalarga ajratmalari va homiylik mablagʻlari; Jamgʻarma faoliyatidan, shuningdek Jamgʻarma oldiga qoʻyilgan vazifalarni hal etish maqsadida u taʼsis qilgan korxona va tashkilotlarning faoliyatidan olinadigan daromadlar; qonunchilikda taqiqlanmagan boshqa tushumlar. 5. Belgilansinki, Bolalar sportini rivojlantirish jamgʻarmasi: tashqi iqtisodiy va xalqaro sport faoliyatini amalga oshirish, banklarda milliy va xorijiy valyutalarda hisobvaragʻlar ochish huquqiga ega; uning nizomidagi maqsad va vazifalarga qatʼiyan muvofiq boʻlgan asosiy faoliyat turlari boʻyicha barcha turdagi soliqlarni, bojxona toʻlovlari (bojxonada rasmiylashtirish uchun toʻlanadigan yigʻimlar bundan mustasno) hamda davlat budjetiga oʻtkaziladigan boshqa majburiy toʻlov va yigʻimlarni toʻlashdan ozod qilinadi. Mulkchilik shaklidan qatʼi nazar, yuridik shaxslarning, shuningdek jismoniy shaxslarning taʼsis badallari yoki homiylik yordami tarzida Jamgʻarmaga oʻtkaziladigan mablagʻlari soliqqa tortish bazasidan chiqariladi. Jamgʻarmaning tijorat va savdo-vositachilik faoliyati bilan shugʻullanishi istisno etiladi. 6. Vazirliklar, idoralar, korporatsiyalar, kompaniyalar, uyushmalar hamda boshqa xoʻjalik birlashmalari, Qoraqalpogʻiston Respublikasi Vazirlar Kengashi, viloyat, shahar va tuman hokimliklari Bolalar sportini rivojlantirish jamgʻarmasi faoliyatiga keng miqyosda koʻmaklashib, har tomonlama yordam bersinlar. 7. “Sogʻlom avlod uchun” ordeni bilan taqdirlashga hamda “Oʻzbekiston Respublikasida xizmat koʻrsatgan sport ustozi”, “Oʻzbekiston Respublikasida xizmat koʻrsatgan yoshlar murabbiysi” faxriy unvonlari berishga nomzodlarni taqdim etish chogʻida Jamgʻarma Vasiylik kengashining fikri hal qiluvchi deb hisoblansin. 8. Oʻzbekiston matbuot va axborot agentligi, Oʻzbekiston Teleradiokompaniyasi, Oʻzbekiston Milliy axborot agentligi, boshqa ommaviy axborot vositalari Jamgʻarma faoliyatini keng koʻlamda yoritib, mamlakatda bolalar-oʻsmirlar ommaviy sportini rivojlantirish ishidagi ijobiy tajribani targʻib qilsinlar, shuningdek Jamgʻarmaning faol homiylari axborot jihatdan qoʻllab-quvvatlanishini, shu jumladan reklama qilinishini taʼminlasinlar. 9. Oʻzbekiston Respublikasi Vazirlar Mahkamasi ikki hafta muddatda Oʻzbekiston Bolalar sportini rivojlantirish jamgʻarmasi faoliyatini tashkil etish toʻgʻrisida qaror qabul qilsin.